شەفەق نیوز/ خانمیگ چینی سەرسام زانایلە کرد، ک یە چل ساڵە
نەخەفتگە.
لی زانیینگ خان، لە کەرت خەنان خوەرهەڵات وڵات چین، ئەرا
میدیایل راگەیانن وت: لە پانزە ساڵان تەمەنی تا ئیسە خەو وەبان چەوی نەکفتگە.
شویەگەی لی و هاوسایلی ئەرا میدیایل راگەیانن چینی باس راسیەگەی
ئەو چشت ئەڵاجەویە کردن، ک ئەرا چەن ساڵیگە ئی ژنە نەخەفتگە.
هاوسایلەی لی وتن: خوەیان چینە بندرەس قسەیلی، ک بڕیار دان
وە تۆڕە وەگەردی دانیشن تا بزانن راسە نێخەفێد، و راس دەرچگ.
لیو سوکوین شویەگەی لی هەمیش دووپات کرد ک لی نێخەفێد، وتیش؛
لە وەختیگ سویر کردنە هەمیشە گشت شەوانی کار ناوماڵەگە کردیاد.
لیو تەقەلا دا دەسمیەتی ژنەگەی بەێد تا بخەفێد، ک لە خوەیەو
تەنیا لەوەر نیگەرانی نێکەفێد، تا چک حەپ خەفتن ئەرای هاورد، وەلی هیچیگ ئاڵشت نەوی،
و هەر و خەوەر بوی، وەگورەی باسکردن رووژنامەی «زا سەن» بەریتانی.
چشت ئەڵاجەوییگ
لی داوای دەسمیەتی لە پزشکەیلە کرد، و توانای هیچ دیاریکردن
ووردیگ ئەرا ئی کاریە نەیاشتن، ک هیشتەی روی وەرەو یەکیگ لە بنکەیل خەفتن بکەێد لە
پەکین، تا تیمیگ لە پزشکەیلە رەسینە ئەوە ک لی وەڕاسیەو خەفێد، وەلی نەگ جوور خەفتن
مەردم.
زانایلە وتن؛ لی چوودە ناو خەو، نەک لەوەخت ئەڵاژین لەبان
شەوخەفەگە، و نەگ لە مەوقەی چەو بەسین، باوجی هەنای -ئەرا نموونە- وەرد شویەگەی قسە
کەێد، ک جوولەی چەوەیلی کەمەو بوود، و چوودە خەو، و خوەییش دیرێد قسە کەێد.
ئامێر چەودیریکردن شەپۆلەیل مەغز، دەرخستن ک تەنیا دە خولەک
لە مەوقەی چەو بەسینی خەفێد.
زانایلە وتن؛ یەیشە جوور ریکردن دەمخەویە، ک لەشەگە لە مەوقەی
خەفتنیش گورجە.
